Man sterf in Jhb-ongelukArgieffoto Foto: ER24 ŉ Man is Dinsdagoggend dood en een beseer in ŉ ongeluk op die N1-snelweg in Johannesburg. Chitra Bodasing, woordvoerder van ER24, het gesê die ongeluk het naby die N12-wisselaar in Diepkloof plaasgevind. “Die motor het om die een of ander rede die snelweg verlaat, teen ŉ steilte afgerol en op sy dak in ŉ dreineringsloot tot stilstand gekom,” het Bodasing gesê. “Die twee insittendes is tydens die ongeluk uit die voertuig geslinger.” Sy het gesê ŉ man se liggaam is sowat 50 meter van die motor se wrak aangetref. “Hy was ongelukkig reeds dood en niks kon vir hom gedoen word nie. Hy is op die toneel dood verklaar.” Die ander man is op die toneel behandel en na ŉ nabygeleë hospitaal geneem. Die oorsaak van die ongeluk word ondersoek.